รองนายกรัฐมนตรี สั่งคุมเข้มเอาผิดการเผาพืชไร่ภาคเหนือ พร้อมขอความร่วมมือประชาชนให้หยุดการเผาเพื่อส่วนรวม
รองนายกรัฐมนตรี สั่งคุมเข้มเอาผิดการเผาพืชไร่ภาคเหนือ พร้อมขอความร่วมมือประชาชนให้หยุดการเผาเพื่อส่วนรวมพลโท คงชีพ ตันตระวาณิชย์ โฆษกประจำรองนายกรัฐมนตรี เปิดเผยว่า            พลเอก ประวิตร วงษ์สุวรรณ รองนายกรัฐมนตรี กำชับขอให้กระทรวงมหาดไทย โดยฝ่ายปกครองในพื้นที่ตรวจตราคุมเข้มเพื่อหยุดการเผาพืชไร่ในที่โล่งแจ้งให้ได้ หลังยังพบจุดความร้อนกระจายใน 5 จังหวัดภาคเหนือ และยังมีการเผาไร่นาบริเวณปริมณฑลรอบกรุงเทพมหานคร ซึ่งเป็นสาเหตุหลักของปัญหาฝุ่นละอองและมลพิษที่ยังค้างเกินค่ามาตรฐานในพื้นที่ ย้ำเจ้าหน้าที่รัฐท้องถิ่นที่เกี่ยวข้อง ต้องไม่ละเลย ร่วมเฝ้าระวังและเข้มมาตรการควบคุม ควบคู่กับให้ความรู้และขอความร่วมมือประชาชนให้หยุดการเผาในที่โล่ง หากพบยังฝ่าฝืนต้องลงพื้นที่บังคับใช้กฎหมายเด็ดขาด ขณะเดียวกัน ขอให้ศูนย์บัญชาการเหตุการณ์แก้ไขปัญหาหมอกควันและไฟป่าประจำจังหวัด ที่จัดตั้งขึ้นในทุกจังหวัด โดยเฉพาะพื้นที่ภาคเหนือ ในจังหวัดลำปาง แพร่ น่าน พะเยา และจังหวัดตาก รวมทั้งปทุมธานี และปริมณฑลรอบกรุงเทพมหานคร ประสานทำงานร่วมกับจิตอาสาในพื้นที่ ร่วมเฝ้าระวังและเพิ่มความเข้มดำเนินการทั้งมาตรการเชิงรุกและรับ พร้อมขอให้กองทัพ สนับสนุนการเฝ้าตรวจทางอากาศและจัดกำลังภาคพื้นสนับสนุนการควบคุมสถาการณ์และแก้ปัญหาหมอกควันในแต่ละพื้นที่ให้กลับเป็นปกติโดยเร็ว